CELEX: 62008TJ0080
Trade mark Komunitarja
Proċedimenti ta’ oppożizzjoni
Applikazzjoni għal trade mark Komunitarja verbali RNAiFect
Trade mark verbali preċedenti RNActive
Raġuni relattiva għal rifjut
Nuqqas ta’ probabbiltà ta’ konfużjoni
Artikolu 8(1)(b) tar-Regolament (KE) Nru 40/94 [li sar l-Artikolu 8(1)(b) tar-Regolament (KE) Nru 207/2009]

Il-fatti li wasslu għall-kawża
Fl-1 ta’ Awwissu 2003, l-intervenjenti, Qiagen GmbH, ippreżentat applikazzjoni għat-trade mark Komunitarja lill-Uffiċċju għall-Armonizzazzjoni fis-Suq Intern (Trade marks u Disinni) (UASI), skont ir-Regolament tal-Kunsill (KE) Nru 40/94 tal-20 ta’ Diċembru 1993 dwar it-trade mark Komunitarja (ĠU Edizzjoni Speċjali bil-Malti, Kapitolu 17, Vol. 1, p. 146), kif emendat [sostitwit bir-Regolament tal-Kunsill (KE) Nru 207/2009 tas-26 ta’ Frar 2009 dwar it-trade mark Komunitarja (
ĠU L 78, p. 1
)].
It-trade mark li għaliha saret applikazzjoni għal reġistrazzjoni hija s-sinjal verbali RNAiFect.
Il-prodotti li għalihom saret applikazzjoni għal reġistrazzjoni jaqgħu taħt il-klassijiet 1, 5 u 9 skont il-Ftehim ta’ Nice dwar il-klassifikazzjoni internazzjonali ta’ prodotti u servizzi għall-finijiet tar-reġistrazzjoni ta’ trade marks, tal-15 ta’ Ġunju 1957, kif irrivedut u emendat, u jikkorrispondu, għal kull waħda minn dawn il-klassijiet, mad-deskrizzjoni segwenti:
—
klassi 1: “Prodotti kimiċi intiżi għall-industrija u għax-xjenzi; prodotti kimiċi intiżi għall-industrija u għax-xjenzi għat-trattament ta’ bijopolimeri; materjali bijoloġiċi għal-laboratorji sabiex jintużaw fil-qasam xjentifiku u r-riċerka, jiġiferi buffers u reaġenti, jiġiferi dawk li jintużaw sabiex jiġu introdotti mollekoli u taħlita ta’ mollekoli, jiġifieri peptidi u/jew aċti nukleiċi, f’ċelluli, jiġiferi ċelluli prokarjotiċi u ewkarjotiċi; materjali kromatografiċi sabiex jintużaw fis-separazzjoni, it-tindif u l-iżolazzjoni tal-bijopolimeri u reaġenti u taħlit għall-eżekuzzjoni tas-separazzjonijiet kromatografiċi, tindif u/jew proċessi ta’ iżolazzjoni tal-bijopolimeri; kits sabiex jiġu introdotti mollekoli u taħlit ta’ mollekoli, jiġifieri peptidi u/jew aċti nukleiċi, f’ċelluli, jiġiferi ċelluli prokarjotiċi u ewkarjotiċi; reaġenti ta’ trasfettazzjoni”;
—
klassi 5: “Preparazzjonijiet farmaċewtici, veterinarji u sanitarji”;
—
klassi 9: “Apparat u strumenti xjentifiċi, b’mod partikolari strumenti u apparat għar-riċerka u t-testijiet fil-laboratorju”.
Din l-applikazzjoni ġiet ippublikata fil-
Bulettin tat-trade marks Komunitarji
Nru 39/2004, tas-27 ta’ Settembru 2004.
Fis-17 ta’ Diċembru 2004, ir-rikorrenti, CureVac GmbH, ressqet oppożizzjoni kontra t-trade mark li saret applikazzjoni għaliha, fejn allegat probabbiltà ta’ konfużjoni skont l-Artikolu 8(1)(b) tar-Regolament Nru 40/94 [li sar l-Artikolu 8(1)(b) tar-Regolament (KE) Nru 207/2009].
L-oppożizzjoni kienet ibbażata fuq parti mill-prodotti koperti mir-reġistrazzjoni Komunitarja Nru 2953768 tat-trade mark verbali RNActive, ippreżentata fid-29 ta’ Novembru 2002 u rreġistrata fit-28 ta’ Ottubru 2004, jiġifieri l-prodotti segwenti tal-klassijiet 1 u 5:
—
klassi 1: “Prodotti kimiċi intiżi għall-industrija u għax-xjenzi; reaġenti għar-riċerka”;
—
klassi 5: “Prodotti kimiċi għal użu mediku; prodotti farmaċewtiċi u veterinarji, b’mod partikolari prodotti ta’ kimoterapija għat-trattament ta’ tumuri, prodotti li jikkuraw u preparazzjonijiet għat-trattament tal-asmatiċi, agonisti u antagonisti ta’ riċevituri prodotti farmaċewtiċi għat-trattament ta’ kundizzjonijiet newroloġiċi, għat-trattament ta’ mard infettiv; preparazzjonijiet sanitarji; sustanzi dijetetiċi addattati għall-użu mediku, b’mod partikolari sustanzi għal supplimenti alimentari; diżinfettanti; fungiċidi; erbiċidi”.
L-oppożizzjoni kienet diretta biss kontra prodotti koperti mit-trade mark li saret applikazzjoni għaliha li jaqgħu taħt il-klassijiet 1 u 5, bl-esklużjoni ta’ dawk li jaqgħu taħt il-klassi 9.
Permezz ta’ deċiżjoni tas-7 ta’ Awwissu 2006, id-Diviżjoni tal-Oppożizzjoni ċaħdet l-oppożizzjoni, għar-raġuni li ma kienet teżisti ebda probabbiltà ta’ konfużjoni fit-territorju Komunitarju.
Fil-15 ta’ Settembru 2006, ir-rikorrenti appellat mid-deċiżjoni tad-Diviżjoni tal-Oppożizzjoni.
Permezz ta’ deċiżjoni tal-11 ta’ Diċembru 2007 (iktar ’il quddiem id-“deċiżjoni kkontestata”), l-Ewwel Bord tal-Appell caħad ir-rikors tal-appell. Dan il-Bord qabel mal-konstatazzjoni li saret mid-Diviżjoni tal-Oppożizzjoni li l-prodotti li jridu jiġu pparagunati kienu identiċi jew jixxiebhu ħafna. Fir-rigward taż-żewġ sinjali inkwistjoni, il-Bord tal-Appell ikkunsidra li, għalkemm bilkemm distintivi, peress li l-element “rna” jikkorrispondi mat-taqsira tal-kelma Ingliża “ribonucleid acid” (acide ribonucléique bil-Franċiż u Ribonukleinsäure bil-Ġermaniż), iż-żewġ trade marks kienu differenti u l-ebda proprjetarju tat-trade mark ma seta’ jimmonopolizza t-taqsira RNA jew jipprekludi lil impriżi oħra milli jużawha jew jintegrawha fi trade marks, b’mod partikolari fil-qasam tal-prodotti farmaċewtiċi. Il-konsumaturi jifmhu sew it-tifsira tat-taqsira RNA u ma jissuponux li t-trade marks kollha li jibdew b’din it-taqsira jindikaw l-istess oriġini. L-attenzjoni tagħhom tinġibed pjuttost fuq it-tmiem tal-kelma li huwa iktar distintiv. Id-differenzi li jeżistu bejn l-element “ifect” u l-element “ctive” jippermettu li tiġi eskluża kull probabbiltà ta’ konfużjoni.
It-talbiet tal-partijiet
Ir-rikorrenti titlob li l-Qorti tal-Prim’Istanza jogħġobha:
—
tannulla d-deċiżjoni kkontestata;
—
tirrifjuta r-reġistrazzjoni tat-trade mark li saret applikazzjoni għaliha RNAiFect;
—
tikkundanna lill-UASI għall-ispejjeż.
L-UASI jitlob li l-Qorti tal-Prim’Istanza jogħġobha:
—
tiċħad ir-rikors;
—
tikkundanna lir-rikorrenti għall-ispejjeż.
L-intervenjenti titlob li l-Qorti tal-Prim’Istanza jogħġobha:
—
tiċħad ir-rikors;
—
tikkundanna lir-rikorrenti għall-ispejjeż kollha.
Fis-seduta, ir-rikorrenti ddikjarat li ser tirrinunzja għat-tieni kap tat-talbiet tagħha, u ttieħed nota ta’ dan fil-minuti tas-seduta.
Id-dritt
L-argumenti tal-partijiet
Ir-rikorrenti tqajjem motiv wieħed ibbażat fuq ksur tal-Artikolu 8(1)(b) tar-Regolament Nru 40/94.
Ir-rikorrenti ssostni, l-ewwel nett, li ċerti prodotti koperti mit-trade mark preċedenti u l-prodotti indikati fl-applikazzjoni għat-trade mark m’għandhomx jiġu kkunsidrati bħala li inparti jixxiebhu ħafna, iżda li għall-kuntrarju huma identiċi, peress li dawn tal-aħħar huma inklużi fil-prodotti proprji tagħha u b’hekk huma koperti b’mod identiku mit-trade marks konfliġġenti.
Ir-rikorrenti mbagħad tikkunsidra li t-trade mark RNActive għandha tiġi kkunsidrata bħala li għandha, fi kwalunkwe każ, karattru distintiv medju, peress li hija ġiet irreġistrata bħala trade mark Komunitarja. Sa fejn iż-żewġ trade marks huma indirizzati lill-konsumatur medju, li ma jkollux għarfien tat-tifsira tal-inizjali RNA, it-trade mark preċedenti għandha karattru distintiv għall-inqas medju.
Ir-rikorrenti barra minn hekk tippreċiża, li s-sinjali inkwistjoni huma viżivament simili, peress li l-bidu tal-kliem huwa identiku, u li, għat-trade marks verbali, barra t-trade mark irreġistrata, kull forma oħra ta’ riproduzzjoni li tiġi ppreżentata lill-pubbliku hija koperta mis-suġġett tal-protezzjoni, b’mod partikolari r-riproduzzjoni f’ittri kbar u f’ittri żgħar. Ir-rikorrenti żżid li x-xebh fonetiku tas-sinjali huwa eċċezzjonali, minħabba l-identiċità tal-ewwel tliet ittri u l-fatt li l-ħoss prodott mill-aħħar ittri ftit huwa differenti. Għal dak li jirrigwarda l-paragun kunċettwali tas-sinjali, jeżisti wkoll xebh eċċezzjonali inkwantu t-trade mark preċedenti RNActive tinkludi l-kelma Ġermaniża “aktiv” li tista’ tiġi pperċepita bħala sinonimu tal-kelma Ġermaniża“effektiv” jew li tfisser “li jkollha effett”, li tinsab fit-trade mark li saret applikazzjoni għaliha RNAiFect.
Fl-aħħar nett, ir-rikorrenti tikkunsidra li, minħabba l-identiċità tal-prodotti, il-karattru distintiv medju tat-trade mark preċedenti u l-livell ta’ xebh viżiv, fonetiku u kunċettwali, teżisti probabbiltà ta’ konfużjoni min-naħa tal-pubbliku.
L-UASI u l-intervenjenti jitolbu li dan il-motiv jiġi miċħud.
Il-kunsiderazzjonijiet tal-Qorti tal-Prim’Istanza
Skont l-Artikolu 8(1)(b) tar-Regolament Nru 40/94, jekk issir oppożizzjoni minn proprjetarju ta’ trade mark preċedenti, ir-reġistrazzjoni tat-trade mark li saret applikazzjoni għaliha għandha tiġi rrifjutata jekk, “minħabba identiċità jew xebħ bejn iż-żewġ trade marks u l-identiċità jew xebħ tal-prodotti jew servizzi koperti mit-trade marks teżisti probabilta’ ta’ konfużjoni minn naħa tal-publiku fit-territorju fejn it-trade mark preċedenti hija protetta; il-probabiltà ta’ konfużjoni tinkludi wkoll il-probabiltà li ssir assoċjazzjoni mat-trade mark preċedenti”.
Barra minn hekk, taħt l-Artikolu 8(2)(a)(ii) tar-Regolament Nru 40/94 [li sar l-Artikolu 8(2)(a)(ii) tar-Regolament Nru 207/2009], trade marks preċedenti tfisser it-trade marks Komunitarji kif ukoll it-trade marks irreġistrati fi Stat Membru li d-data tal-preżentata tagħhom hija preċedenti għal dik tal-applikazzjoni għat-trade mark Komunitarja.
Skont ġurisprudenza stabbilita, tikkostitwixxi probabbiltà ta’ konfużjoni l-probabbiltà li l-pubbliku jista’ jaħseb li l-prodotti jew is-servizzi inkwistjoni ġejjin mill-istess impriża jew, jekk ikun il-każ, minn impriżi marbuta ekonomikament [ara s-sentenza tal-Qorti tal-Prim’Istanza tal-10 ta’ Settembru 2008, Boston Scientific vs UASI — Terumo (CAPIO), T-325/06, mhux ippubblikata fil-Ġabra, punt 70, u l-ġurisprudenza ċċitata; ara wkoll, b’analoġija, is-sentenzi tal-Qorti tal-Ġustizzja tad-29 ta’ Settembru 1998, Canon, C-39/97, Ġabra p. I-5507, punt 29, tad-22 ta’ Ġunju 1999, Lloyd Schuhfabrik Meyer, C-342/97, Ġabra p. I-3819, punt 17].
Barra minn hekk, il-probabbiltà ta’ konfużjoni min-naħa tal-pubbliku għandha tiġi evalwata b’mod ġlobali billi jiġu kkunsidrati l-fatturi kollha rilevanti tal-każ inkwistjoni (ara s-sentenza CAPIO, punt 23 iċċitata iktar ’il fuq, punt 71, u l-ġurisprudenza ċċitata; ara, b’analoġija, is-sentenzi tal-Qorti tal-Ġustizzja tal-11 ta’ Novembru 1997, SABEL, C-251/95, Ġabra p. I-6191, punt 22, u tat-22 ta’ Ġunju 2000, Marca Mode, C-425/98, Ġabra p. I-4861, punt 40).
Din l-evalwazzjoni globali timplika ċerta interdipendenza bejn il-fatturi kkunsidrati u, b’mod partikolari, bejn ix-xebh tat-trade marks u dak tal-prodotti jew tas-servizzi koperti. B’hekk, livell dgħajjef ta’ xebh bejn il-prodotti jew is-servizzi koperti jista’ jiġi kkumpensat b’livell għoli ta’ xebh bejn it-trade marks, u viċe versa [is-sentenza tal-Qorti tal-Ġustizzja tat-13 ta’ Settembru 2007, Il Ponte Finanziaria vs UASI, C-234/06 P, Ġabra p. I-7333, punt 48, u s-sentenza tal-Qorti tal-Prim’Istanza tat-23 ta’ Ottubru 2002, Matratzen Concord vs UASI — Hukla Germany (MATRATZEN), T-6/01, Ġabra p. II-4335, punt 25]. L-interdipendenza bejn dawn il-fatturi hija espressa fis-seba’ premessa tar-Regolament Nru 40/94, li tistipula li l-kunċett ta’ xebh għandu jiġi interpretat fir-rigward tal-probabbiltà ta’ konfużjoni, li l-evalwazzjoni tagħha tiddependi minn numru ta’ fatturi, b’mod partikolari, kemm it-trade mark hija magħrufa fis-suq, l-assoċjazzjoni li tista’ ssir bejn it-trade mark u s-sinjal użat jew irreġistrat, il-livell tax-xebh bejn it-trade mark u s-sinjal u bejn il-prodotti jew is-servizzi koperti (ara s-sentenza CAPIO, punt 23 iktar ’il fuq, punt 72, u l-ġurisprudenza ċċitata).
Barra minn hekk, l-evalwazzjoni globali għandha, għal dak li jirrigwarda x-xebh viżiv, fonetiku jew kunċettwali tas-sinjali konfliġġenti, tkun ibbażata fuq l-impressjoni ġenerali prodotta minnhom, b’kunsiderazzjoni, b’mod partikolari, għall-elementi distintivi u dominanti tagħhom. Fil-fatt, jirriżulta mill-kliem tal-Artikolu 8(1)(b) tar-Regolament Nru 40/94, li jistipula li “teżisti probabilta’ ta’ konfużjoni minn naħa tal-publiku”, li l-perċezzjoni tat-trade marks li għandu l-konsumatur medju tat-tip ta’ prodott jew tas-servizz inkwistjoni għandha rwol determinanti fl-evalwazzjoni globali tal-probabbiltà ta’ konfużjoni. Issa, il-konsumatur medju normalment jipperċepixxi trade mark bħala ħaġa sħiħa u ma joqgħodx jeżamina d-dettalji differenti tagħha (ara s-sentenza CAPIO, punt 23 iktar ’il fuq, punt 73, u l-ġurisprudenza ċċitata; ara wkoll, b’analoġija, is-sentenzi SABEL, punt 24 iktar ’il fuq, punt 23, u Lloyd Schuhfabrik Meyer, punt 23 iktar ’il fuq, punt 25).
Għall-finijiet tal-evalwazzjoni globali tal-probabbiltà ta’ konfużjoni, il-konsumatur medju tal-prodotti kkonċernati huwa preżunt li huwa normalment infurmat u raġonevolment attent u avżat. Barra minn hekk, għandu jiġi kkunsidrat il-fatt li l-konsumatur medju rarament ikollu l-possibbiltà jagħmel paragun dirett tat-trade marks differenti, iżda jrid jafda fl-immaġni imperfetta tagħhom li jiftakar. Għandu wkoll jiġi kkunsidrat il-fatt li l-livell ta’ attenzjonit tal-konsumatur medju jista’ jvarja skont il-kategorija tal-prodotti jew tas-servizzi inkwistjoni [sentenzi tal-Qorti tal-Prim’Istanza tat-23 ta’ Ottubru 2002, Oberhauser vs UASI — Petit Liberto (Fifties), T-104/01, Ġabra p. II-4359, punt 28, u tat-30 ta’ Ġunju 2004, BMI Bertollo vs UASI — Diesel (DIESELIT), T-186/02, Ġabra p. II-1887, punt 38; ara, b’analoġija, is-sentenza Lloyd Schuhfabrik Meyer, punt 23 iċċitata iktar ’il fuq, punt 26].
Fil-każ preżenti, it-trade mark li fuqa hija bbażata l-oppożizzjoni hija trade mark Komunitarja. Konsegwentement, hekk kif ġie kkonstatat mill-Bord tal-Appell fil-punt 14 tad-deċiżjoni kkontestata, l-eżami għandu jiġi estiż għall-Unjoni Ewropea.
Għal dak li jirrigwarda l-pubbliku rilevanti, kif sostniet id-Diviżjoni tal-Oppożizzjoni fil-paġna 4 tad-deċiżjoni tagħha tas-7 ta’ Awwissu 2006 u hekk kif jirriżulta mill-punt 17 tad-deċiżjoni kkontestata, dan huwa kompost mill-konsumaturi kkonċernati mill-prodotti inkwistjoni. B’mod partikolari, il-prodotti tal-klassi 5 huma intiżi għall-ispiżjara kif ukoll għall-konsumaturi finali li huma raġonevolment infurmati, attenti u avżati [sentenza tal-Qorti tal-Prim’Istanza tal-5 ta’ April 2006, Madaus vs UASI — Optima Healthcare (ECHINAID), T-202/04, Ġabra p. II-1115, punt 23], li madankollu għandhom livell ta’ attenzjoni għolja u jibbenefikaw, fl-għażla tagħhom, mill-għajnuna ta’ professjonisti kkwalifikati ħafna (ara, f’dan is-sens, is-sentenza tal-Qorti tal-Ġustizzja tas-26 ta’ April 2007, Alcon vs UASI, C-412/05 P, Ġabra p. I-3569, punt 61, u s-sentenza ECHINAID, iċċitata iktar ’il fuq, punt 33). Fir-rigward tal-prodotti kimiċi tal-klassi 1, dawn huma intiżi għal pubbliku speċjalizzat (b’mod partikolari x-xjenzati tal-kimika u dawk li jaħdmu fil-laboratorji) li b’hekk ikollu livell ogħla ta’ attenzjoni.
Huwa fid-dawl tal-kunsiderazzjonijiet preċedenti li għandha tiġi eżaminata l-evalwazzjoni tal-Bord tal-Appell fir-rigward tal-probabbiltà ta’ konfużjoni bejn is-sinjali konfliġġenti.
— Fuq ix-xebh bejn il-prodotti
Skont ġurisprudenza stabbilita, sabiex jiġi evalwat ix-xebh bejn prodotti jew servizzi, għandhom jiġu kkunsidrati l-fatturi kollha rilevanti tar-relazzjoni li tista’ teżisti bejniethom. Dawn il-fatturi jinkludu, b’mod partikolari, in-natura tagħhom, id-destinazzjoni tagħhom, l-użu tagħhom kif ukoll il-kwistjoni jekk hemmx kompetizzjoni bejniethom jew jekk humiex kumplimetari għal xulxin (ara s-sentenza CAPIO, punt 23 iċċitata iktar ’il fuq, punt 77, u l-ġurisprudenza ċċitata).
F’dan ir-rigward, kuntrarjament għal dak li tallega r-rikorrenti, il-prodotti inkwistjoni mhumiex kollha identiċi, iżda wħud minnhom huma identiċi u wħud oħra huma simili, hekk kif ikkonstata ġustament il-Bord tal-Appell fil-punt 15 tad-deċiżjoni kkontestata b’referenza għad-deċiżjoni tad-Diviżjoni tal-Oppożizzjoni: b’hekk, huwa suffiċjenti li jiġi kkonstatat, bħala eżempju, li l-“kittijiet sabiex jiġu introdotti mollekoli u ta’ taħlit ta’ mollekoli” u l-prodotti kimiċi għall-użu mediku jixxiebhu ħafna, iżda b’daqshekk ma jistgħux jiġu kkunsidrati bħala identiċi.
B’hekk jirriżulta li d-deċiżjoni kkontestata għandha tiġi kkonfermata għal dak li jirrigwarda l-analiżi tax-xebh tal-prodotti inkwistjoni.
— Fuq ix-xebh bejn is-sinjali
Hekk kid diġà ġie indikat fil-punt 26 iktar ’il fuq, l-evalwazzjoni globali tal-probabbiltà ta’ konfużjoni, għal dak li jirrigwarda x-xebh viżiv, fonetiku jew kunċettwali tat-trade marks inkwistjoni, għandha tiġi bbażata fuq l-impressjoni globali prodott minnhom, b’kunsiderazzjoni, b’mod partikolari, għall-elementi distintivi u dominanti tagħhom [ara s-sentenzi tal-Qorti tal-Prim’Istanza tal-14 ta’ Ottubru 2003, Phillips-Van Heusen vs UASI — Pash Textilvertrieb und Einzelhandel (BASS), T-292/01, Ġabra p. II-4335, punt 47, u CAPIO, punt 23 iktar ’il fuq, punt 88, u l-ġurisprudenza ċċitata; ara, b’analoġija, is-sentenza SABEL, punt 24 iktar ’il fuq, punt 23].
Mill-ġurisprudenza jirriżulta wkoll li żewġ trade marks huma simili meta, mill-perspettiva tal-pubbliku rilevanti, teżisti bejniethom ugwaljanza għall-inqas parzjali għal dak li jirrigwarrda aspett rilevanti wieħed jew diversi aspetti (sentenzi MATRATZEN, punt 25 iċċitata iktar ’il fuq, punt 30, u CAPIO, punt 23 iktar ’il fuq, punt 89).
Il-Bord tal-Appell ikkunsidra, fil-punt 17 tad-deċiżjoni kkontestata, li, minkejja l-eżistenza ta’ xebh li tirriżulta mill-karattru identiku tal-ewwel tliet ittri tas-sinjali inkwistjoni, id-differenzi bejn il-kliem “iFect” u “ctive” tant huma kbar li jeskludu probabbiltà ta’ konfużjoni.
F’dan ir-rigward, is-sinjali li għandhom jiġu pparagunati huma s-segwenti:
Trade mark preċedenti
Trade mark li saret applikazzjoni għaliha
RNActive
RNAiFect
Fl-ewwel lok, fir-rigward tal-paragun viżiv, għandu jiġi kkonstatat li s-sinjali inkwistjoni t-tnejn huma magħmula minn kelma waħda u li kull waħda minnhom fiha tmien ittri. L-ewwel tliet ittri tagħhom, li huma miktuba b’ittri kbar, huma identiċi. Il-ħames ittri segwenti tat-trade mark preċedenti huma miktubin f’ittri żgħar, bħal ta’ dawk tat-trade mark li saret applikazzjoni għaliha, bl-eċċezzjoni tal-ħames ittra “f”.
Ix-xebh li jirriżulta mill-identiċità tal-ewwel tliet ittri huwa madankollu mnaqqas ħafna bil-preżenza tal-aħħar ħames ittri tas-sinjali inkwistjoni li, għalkemm erba’ fosthom huma komuni għaż-żewġ sinjali, ma jidhrux fl-istess ordni, ħaġa li tippermetti li tiġi kkreata perċezzjoni viżiva differenti ħafna bejn iż-żewġ sinjali inkwistjoni. B’hekk, l-impressjoni ġenerali prodotta mis-sinjali inkwistjoni turi differenzi viżivi.
Kuntrarjament għal dak li tallega r-rikorrenti, ma jirriżultax mid-deċiżjoni kkontestata li l-Bord tal-Appell ikkuntenta ruħu li janalizza l-ittri użati fis-sinjali inkwistjoni mingħajr ma jagħmel evalwazzjoni viżiva globali. Fil-fatt, anki jekk sfortunatament id-deċiżjoni kkontestata mhix ċara ħafna fuq dan il-punt, il-Bord tal-Appell, meta kkunsidra fil-punt 17 tad-deċiżjoni kkontestata li, minkejja l-element komuni “rna”, l-attenzjoni tinġibed pjuttost fuq it-tmiem tal-kelma li huwa iktar distintiv, għamel analiżi globali tas-sinjali inkwistjoni billi kkonkluda li din id-differenza kbira kienet tippermetti li tiġi eskluża kull probabbiltà ta’ konfużjoni.
Barra minn hekk, anki jekk jitqies li, hekk kif tallega r-rikorrenti, is-sinjali huma t-tnejn miktuba b’ittri kbar jew b’ittri żgħar, għandu fi kwalunkwe każ jingħad li x-xebh viżiv mhuwiex iktar evidenti, peress li d-differenza li tirriżulta mill-pożizzjoni tal-aħħar ħames ittri tippermetti li x-xebh provenjenti mill-identiċità tal-ewwel tliet ittri jiġi kkumpensat.
Fit-tieni lok, għal dak li jirrigwarda l-paragun fonetiku, għandu jingħad li, għalkemm iż-żewġ sinjali jibdew bit-tliet ittri “r”, “n” u “a”, it-tmiem tagħhom jippermetti li tiġi kkreata distinzjoni pjuttost ċara bejniethom. Iż-żewġ sinjali huma b’hekk ippronunzjati b’mod differenti ħafna, b’mod li, anki li kieku jitqies li jeżisti xebh, dan għandu jiġi kkunsidrat bħala għall-inqas estremament dgħajjef. Barra minn hekk, fil-każ fejn il-pubbliku rilevanti jistabbilixxi rabta bejn il-vokali “a” u “i” tat-trade mark li saret applikazzjoni għaliha, id-differenza fonetika hija iktar perċepibbli. Min-naħa l-oħra, f’sitwazzjoni normali, ftit huwa probabbli, minn naħa, li l-konsumatur jirdoppja l-vokali “a” tad-trade mark preċedenti sabiex jippronunzja s-sinjal “r-n-a-active”, għalkemm is-sinjal jinkludi biss “a” waħda u, min-naħa l-oħra, li dan l-istess konsumatur ma jippronunzjax l-“i” tat-trade mark li saret applikazzjoni għaliha sabiex jippronunzjaha “r-n-a-fect”. Barra minn hekk, anki f’sitwazzjoni bħal din, fi kwalunkwe każ, din ma tagħmilx l-imsemmija sinjali fonetikament simili.
Fit-tielet lok, fir-rigward tal-paragun kunċettwali, huwa minnu li, fir-rigward tal-prodotti kkonċernati, il-pubbliku kkonċernat jew, b’mod partikolari għal dak li jirrigwarda l-pubbliku speċjalizzat, ser jipperċepixxi l-ewwel tliet ittri bħala li jirreferu għat-taqsira Ingliża tal-aċtu ribonuklejku (ribonucleid acid), jew, għal dak li jirrigwarda l-pubbliku inġenerali, ser jippreżumi li dawn l-inizjali jirreferu għall-inqas għal element ta’ natura medika jew kimika, anki jekk ma jafx it-tifsira preċiża tagħhom. Hekk kif sostnew fis-seduta kemm l-UASI kif ukoll l-intervenjenti, mhuwiex rari li, fil-qasam ikkunsidrat, il-produtturi jirreferu għal sustanzi kumplessi kimiċi jew molekolari sabiex jenfasizzaw l-allegata effikaċità ta’ prodott farmaċewtiku offert għall-bejgħ.
Madankollu, it-tmiem tal-kliem rispettiv tas-sinjali (“ctive” għal wieħed u “ifect” għall-ieħor), li għandu sinjifikat differenti, jikkontrobilanċja x-xebh li jirriżulta mill-element komuni “rna”. L-argumentazzjoni tar-rikorrenti, li hija żviluppat b’mod partikolari fis-seduta, li l-konsumatur Ġermaniż ikun f’pożizzjoni li jistabbilixxi rabta bejn “ifect” u l-kelma Ingliża “effect”, li b’hekk huwa ser jassoċja mal-kelma “active”, peress li ż-żewġ kelmiet jirreferu għal-kunċett ta’ effikaċità jew għall-kelma “effectif”, teħtieġ wisq sforzi ta’ dikostruzzjoni tas-sinjal min-naħa tal-konsumatur ikkonċernat sabiex tiġi stabbilita assoċjazzjoni bejn iż-żewġ sinjali inkwistjoni u b’hekk tidher bħala improbabbli wisq sabiex tintlaqa’.
Għalkemm jeżisti ċertu xebh kunċettwali bejn is-sinjali inkwistjoni, dan jirriżulta mill-fatt li l-element “rna” huwa komuni għas-sinjali inkwistjoni, iżda huwa kontrobilanċjat mit-tifsiriet differenti provenjenti mit-tmiem tal-kliem rispettivi.
— Fuq il-probabbiltà ta’ konfużjoni
Għandu jiġi mfakkar li teżisti probabbiltà ta’ konfużjoni meta, kumulattivament, il-livell ta’ xebh tat-trade marks inkwistjoni u l-livell ta’ xebh tal-prodotti jew tas-servizzi koperti minn dawn it-trade marks huma suffiċjentement għolja (sentenza MATRATZEN, punt 25 iktar ’il fuq, punt 45).
Fil-każ preżenti, diġà ġie kkonstatat fil-punt 32 iktar ’il fuq li l-prodotti inkwistjoni inparti huma identiċi u inparti jixxiebhu ħafna.
Iż-żewġ sinjali huma effettivament mibnija fuq l-element komuni “rna”. Madankollu, għandu jingħad li, hekk kif ġie kkonstatat mid-Diviżjoni tal-Oppożizzjoni, mingħajr ma din ġiet ikkontradetta mill-Bord tal-Appell fil-punti 16 u 17 tad-deċiżjoni kkontestata, dan l-element l-iktar l-iktar jista’ jkollu karattru distintiv imnaqqas, anki jekk parti mill-konsumaturi ma jafux preċiżament it-tifsira tat-taqsira inkwistjoni, iżda jippreżumu l-eżistenza ta’ referenza indiretta b’mod partikolari għal komponent kimiku jew molekolari.
Barra minn hekk, għalkemm huwa minnu li l-konsumatur normalment jagħti iktar importanza lill-parti inizjali tal-kliem peress li hija iktar ippronunzjata [ara, f’dan is-sens, is-sentenza tal-Qorti tal-Prim’Istanza tas-27 ta’ Frar 2008, Citigroup vs UASI — Link Interchange Network (WORLDLINK), T-325/04, mhux ippubblikata fil-Ġabra, punt 82], jibqa’ l-fatt li, bħala regola ġenerali, il-pubbliku ma jikkunsidrax element deskrittiv jew ftit distintiv li jifforma parti minn trade mark kumplessa bħala l-element distintiv u dominanti fl-impressjoni ġenerali prodotta minnha (ara s-sentenza ECHINAID, punt 29 iktar ’il fuq, punt 54, u l-ġurisprudenza ċċitata).
Issa, hekk kif ġie kkonstatat, peress li l-element komuni għaż-żewġ sinjali kkonċernati, jiġifieri “rna”, għandu, l-iktar l-iktar, karattru ftit distintiv, dan ma jippermettix li tintgħaraf l-oriġini kummerċjali tal-prodotti. B’hekk il-Bord tal-Appell ġustament ikkunsidra, fil-punt 17 tad-deċiżjoni kkontestata, li s-suffissi kkonċernati tas-sinjali konfliġġenti, jiġifieri “ctive” u “ifect”, ikunu kkunsidrati bħala l-elementi distintivi u dominanti li jiġbdu l-attenzjoni tal-konsomaturi, peress li huma iktar distintivi mill-element inizjali “rna” (ara, f’dan is-sens, is-sentenza ECHINAID, punt 29 iktar ’il fuq, punt 55).
Barra minn hekk, hekk kif ġie rrilevat fil-punt 44 iktar ’il fuq u hekk kif l-UASI ġustament osserva, huwa żbaljat li jiġi mistenni li l-partijiet finali rispettivi tas-sinjali jkunu pperċepiti bħala identiċi billi ssir assoċjazzjoni, peress li l-kelma Ġermaniża “aktiv” bl-ebda mod ma hija sinonima ma’ “effektiv”, u dan jippermetti li ssir distinzjoni bejn it-trade marks. Konsegwentement, dawn id-differenzi fit-tifsira jkunu jistgħu jipermettu lill-konsumaturi kkonċernati jiddistingwu s-sinjali inkwisjtoni.
B’hekk, għalkemm l-element komuni taż-żewġ sinjali, jiġifieri “rna”, jinsab quddiem, din l-identiċità ma twassalx għal probabbiltà ta’ konfużjoni, peress li dan l-element għandu karattru ftit distintiv, b’mod li l-attenzjoni tal-pubbliku tinġibed lejn il-parti finali taż-żewġ sinjali li huma, fil-kuntest ta’ evalwazzjoni globali, distintivi viżivament, fonetikament u kunċettwalment. B’hekk iż-żewġ sinjali jagħtu impressjoni differenti.
Fil-każ preżenti jirriżulta li l-livell ta’ identiċità jew ta’ xebh għoli ħafna bejn il-prodotti koperti huwa kkumpensat mil-livell dgħajjef ta’ xebh bejn is-sinjali kif ukoll mill-karattru ftit distintiv, jew deskrittiv, tat-taqsira “RNA”, b’mod li għandha tiġi eskluża kull probabbiltà ta’ konfużjoni min-naħa tal-pubbliku kkonċernat. B’hekk, il-Bord tal-Appell ġustament ikkunsidra li ma kenitx teżisti, min-naħa tal-pubbliku kkonċernat, probabbiltà ta’ konfużjoni bejn it-trade marks inkwisjtoni.
Barra minn hekk, anki jekk il-prodotti kollha inkwistjoni jkunu, hekk kif tallega r-rikorrenti, identiċi, l-analiżi li saret fil-punti 34 sa 53 iktar ’il fuq ma tippermettix li tinsilet konklużjoni differenti għal dak li jirrigwarda n-nuqqas ta’ probabbiltà ta’ konfużjoni.
Minn dak kollu li ntqal iktar ’il fuq jirriżulta li l-motiv uniku ma jistax jintlaqa’, b’mod li r-rikors għandu jiġi miċħud.
Fuq l-ispejjeż
Skont l-Artikolu 87(2) tar-Regoli tal-Proċedura tal-Qorti tal-Prim’Istanza, il-parti li titlef il-kawża għandha tbati l-ispejjeż, jekk dawn ikunu ġew mitluba. Peress illi r-rikorrenti tilfet, hemm lok li tiġi kkundannata għall-ispejjeż, skont it-talbiet tal-UASI u tal-intervenjenti.

Għal dawn il-motivi,
IL-QORTI TAL-PRIM’ISTANZA (It-Tmien Awla)
taqta’ u tiddeċiedi:

1)
Ir-rikors huwa miċħud.

2)
CureVac GmbH hija kkundannata għall-ispejjeż.

Martins Ribeiro
Wahl
Dittrich
Mogħtija f’qorti bil-miftuħ fil-Lussemburgu, fit-28 ta’ Ottubru 2009.
Firem
(
*1
)	Lingwa tal-kawża: il-Ġermaniż.